Derek Prince'i Teenistus
Viimne kohus
Osa 2/2
Jumala armu läbi olen ma välja ajanud palju deemoneid,
olen näinud mitmeid suuri imesid, olen korduvalt prohveteerinud.
Tahan teile öelda,
mu taevalootus ei põhine mitte ühelgi neist asjadest.
Kui keegi loodab sellele, on ta ohus.
Taeva suhtes kehtib vaid üks põhitingimus -
teha Isa tahet, kes on taevas.
Kolmas tingimus on vägi, milles me toimime.
Roomlastele 15:18-19 ütleb Paulus:
"Sest ma julgen ju rääkida ainult sellest,
mida Kristus paganate kuulekuseks on teinud minu kaudu sõna ja teoga,
tunnustähtede ja imetegude väe läbi, Jumala Vaimu väe läbi.."
Paulus ütleb, et miski pole mainimist väärt,
kui vaid see, mida Püha Vaim on teinud minu läbi.
See on ainus vastuvõetav vägi teenimistöös -
Püha Vaimu töö.
Annan need kolm tingimust, mille läbi jääb te töö püsima tules.
1. Sinu motiivid - Jumalale auks.
2. Kas teed seda Jumala Sõna kuulekuses
või ajad oma asja ja sätestad oma reeglid?
3. Kas tegutsed Püha Vaimu väes või enda lihalike võimete läbi?
Vaatame kaht näidet kohtumõistmisest.
Kaks tähendamissõna, millel Jeesus peatus.
Ma pole suutnud otsustada, kuidas neid käsitleda,
kuid arvan, et pean need ette lugema.
See võtab natuke aega.
Esimene on tähendamissõna rahast.
See tähendab mõõtühikut.
See oli raha mõõtühik ja võid leida selle Luuka 19. ptk.
Vanemas tõlkes kutsutakse seda tähendamissõna naeltest.
"Mina" on suhteliselt väike rahasumma.
Loeme Luuka 19:11-27:
"Aga neile, kes teda kuulasid, rääkis Jeesus veel ühe tähendamissõna,
sest ta oli Jeruusalemma lähedal
ja nemad arvasid, et Jumala riik otsekohe ilmsiks saab.
Ta ütles siis:
"Üks kõrgest soost inimene reisis kaugele maale,
et omandada kuningriik ja siis pöörduda tagasi.."
Teisisõnu, ta läheb pikaks ajaks ära.
"Ning ta kutsus kümme oma sulastest ja andis neile kümme naela raha
ja ütles neile: "Kaubelge, kuni ma tagasi tulen!"
Teisisõnu, teenige kasumit.
"Aga ta alamad vihkasid teda ja läkitasid saadikud talle järele ütlema:
"Meie ei taha, et tema meie üle kuningana valitseks."
Ja see sündis, kui ta tagasi tuli, olles saanud selle riigi,
et ta käskis enese juurde kutsuda need sulased,
kellele ta oli raha andnud, et saada teada,
kui palju kasu keegi kaubeldes oli saanud."
Jumal pärib meilt igaühelt me teenimise kohta aru.
"Siis tuli esimene ja ütles:
"Isand, su nael on kümme naela kasu toonud."
Ja tema ütles sellele: "Tubli, sa hea sulane!
Et sa oled olnud ustav kõige pisemas,
seepärast olgu sul meelevald kümne linna üle."
Me ustavusest selles elus teenimisel
sõltub igavikus olukord ja vastutus, mida saame Jumalariigis kanda.
"Ja teine tuli ja ütles:
"Isand, sinu nael on viis naela kasu toonud."
Tema ütles sellelegi: "Ja sina ole viie linna üle!"
Kuid Ta ei öelnud: "Tubli, sa ustav sulane!"
See oli väiksem tunnustus.
Ja veel teine tuli ja ütles:
"Isand, vaata, siin on sinu nael,
mida ma olen alles hoidnud higirätikus,
sest ma kartsin sind: sa oled vali mees, sa võtad,
mida sa ei ole paigale pannud, ja lõikad, mida sa ei ole külvanud."
Tema ütles talle:
"Sinu enda suu läbi ma mõistan su süüdi, sa halb sulane!
Eks sa teadnud, et olen vali mees:
võtan, mida ma ei ole paigale pannud, ja lõikan, mida ma ei ole külvanud?
Mispärast sa ei ole siis andnud mu raha panka?
Küll ma siis oleksin selle tagasi tulles kasuga kätte nõudnud."
Ja ta ütles juuresseisjaile:
"Võtke nael tema käest ära
ja andke sellele, kellel on kümme naela!"
Ja nemad ütlesid talle: "Isand, tal on kümme naela!"
Nad ei arvanud, et see oli õige, et see, kel oli juba kümme, saab veel.
Jeesus jätkab: "Ma ütlen teile, igaühele, kellel on, antakse,
aga kellel ei ole, sellelt võetakse ära ka see, mis tal on."
Kuulake nüüd,
enamik meist ei mõtle nii, kuid see pole veel loo lõpp.
"Aga need mu vaenlased,
kes ei tahtnud, et ma nende üle kuningas oleksin,
tooge siia ja lööge nad maha minu ees!"
See on Jeesus, Kohtumõistja, mitte Jeesus, Päästja.
Sama isik, kes on Päästja, on ka Kohtumõistja.
Sama põhjalik ja efektiivne kui päästmises,
on Ta ka kohtumõistmises.
Kas sinu pilt Jeesusest on selline?
Oled ehk üks neist, kes ütleb: "Õrn, alandlik ja leebe Jeesus."
Tänu Jumalale, et see on tõsi, kuid siiski pole see kogu tõde.
Jeesusel on ka teine külg.
Ta on Kohtumõistja.
Silmad nagu tuleleek, suust välkumas kaheterane mõõk,
hääl otsekui suurte vete kohin ja jalad vasemaagi sarnased.
Kui Johannes Teda sellisena nägi, langes ta silmili maha kui surnu.
See liigutab mind.
Johannes oli jüngritest kõige lähedasem Jeesusega,
lamas Ta rinnal viimsel söömaajal.
Ta oli seal, kui Jeesus
end Galilea järvel ilmutas ja tegi neile hommikusöögi.
Mulle meeldib see, et Jeesusel oli hommikusöök oma jüngritele valmis.
Siin on see Johannes, kes tunneb Jeesust nii lähedaselt,
kuid kui seisab silmitsi Jeesuse kui Kohtumõistjaga,
ning langeb Ta jalge ette kui surnu.
Arvan, et midagi sarnast peaks kogudusega juhtuma.
Kogudus, kes on olnud n-ö ''semusuhtes'' Jeesusega,
peab seisma silmitsi ka Jeesuse kui Kohtumõistjaga.
Usun, et ei oleks paha, kui langeksime Ta jalge ette kui surnud.
See on miski, mida peaksime õppima.
Analüüsime seda tähendamissõna.
Kõigepealt see, kes kõige rohkem teenis, sai lisa.
See on printsiip.
Kord andis Jumal mulle üleloomuliku usuanni -
väga kummalisel viisil.
Palvetasin inimeste eest,
kel erineva pikkusega jalad ja lühem jalg kasvas pikemaks.
Seda juhtus sadu kordi.
Ütlesin neile:
"Jumal puudutab teid,
üleloomulik vägi toimib, teie võtke aga vastu.
Nägin paljusid üleloomulikult terveks saamas.
Kuid mu hea sõber, kaasjutlustaja ütles:
"Sul on reputatsioon, oled tunnustatud piibliõpetaja,
kuid käid ringi hoides ja pikendades inimeste jalgu.
See ei sobi su reputatsiooniga."
Mõtlesin, et võib-olla on tal õigus.
Läksin Issanda ette ja Ta ütles nii: "Olen andnud sulle anni.."
Mõistsin äkitselt, et see oli and - usuand.
"..võid teha kahte asja:
seda kasutada ja saada enam või sellest loobuda ja selle kaotada."
Sel hetkel otsustasin, et kasutan seda ja saan enam,
ja Jumala auks võin öelda, et sain aina enam.
Pea meeles, et mistahes anniga on tegemist -
sinu ees seisab kaks varianti:
võid seda kasutada ja juurde saada või sellest loobuda ja ilma jääda.
Rääkisime sellest juba,
et su teenimine selles elus määrab su positsiooni igavikus.
See, kes teenis 10 naela, valitses 10 linna üle.
See, kes teenis 5 naela, valitses 5 linna üle.
See oli täpne osa nende ustavusest selles elus.
Pane tähele, Jeesus ei öelnud: "Tubli, sa hea ja edukas sulane."
Ta ütles: "Tubli, hea ja ustav sulane."
Paneme vahel liiga palju rõhku edule ja liiga vähe ustavusele.
Mees, kes ei teeninud midagi, ütles Jeesus:
"Võib-olla ei saanud sa ise raha teenida,
kuid oleksid võinud selle panka panna,
ja oleksid sealt kasu teeninud."
See näitab, et alati pole vale kasu teenida.
Võib-olla mõnes kohas, kuid mitte igal pool.
Mida see tähendab meie jaoks?
Mida saame teha?
Võib-olla ütled: "Mul pole suurt teenimistööd.
Ma pole jutlustaja või juht.
Mul pole palju annet - mida ma saan teha?"
Pane panka. Mida see tähendab?
Mõistan seda nii:
leia teenistus, mis kannab tõesti vilja,
kontrolli seda, katsu see läbi, ja siis investeeri sellesse.
Seda tähendabki raha panka panemine.
Saad oma kasumi siis, kui Issand tuleb.
Vaatame järgmist tähendamissõna, mis on väga sarnane, kuid ka erinev.
Tähendamissõna talentidest.
See on Matteuse 25:14-30:
"Sest sellega on lugu just nagu mehega,
kes enne võõrsile minemist
kutsus oma sulased ja andis oma varanduse nende kätte.
Ühele andis ta viis talenti, teisele kaks ja kolmandale ühe,
igaühele tema suutlikkust mööda, ning läks ära võõrsile."
Pane tähele, naelte loos sai igaüks ühe naela,
kuid siin sai üks viis, üks kaks ja üks ühe talendi.
Ta jagas neid igaühele nende suutlikkust mööda.
Mõistke, et Jumal annab sulle talendid vastavalt sellele,
mis Ta teab, et nendega teha suudad.
Kui suudad kasutada viit talenti, siis saad viis,
kui vaid kahte, saad kaks, kui aga ainult ühte, annab Ta ühe.
Kuid vastavalt su suutlikkusele mõõdab Ta seda, mida annab.
"Kohe läks see, kes oli saanud viis talenti,
ja kauples nendega ning sai teist viis.
Nõndasamuti ka kaks talenti saanu sai teist kaks juurde.
Aga kes oli saanud ühe,
läks ja kaevas maasse augu ning peitis ära oma isanda raha.
Pika aja pärast tuli nende sulaste isand koju ja nõudis neilt aru."
Vennad-õed, Issand tuleb ning nõuab meilt aru.
"Siis astus ta ette see, kes oli saanud viis talenti,
lisas sellele teist viis talenti ja ütles: "Isand, sa andsid mulle
viis talenti, ennäe, ma olen saanud teist viis talenti!"
Ta isand lausus talle: "Tubli, sa hea ja ustav sulane,
sa oled olnud ustav pisku üle, ma panen su palju üle.
Mine oma isanda rõõmupeole!"
Näete, sama printsiip -
mida teed selles elus, määrab selle, mis teed igavikus.
"Ka kaks talenti saanu ütles ta ette astudes:
"Isand, sa andsid mulle kaks talenti, ennäe,
ma olen saanud teist kaks talenti!"
Ta isand lausus talle:
"Tubli, sa hea ja ustav sulane,
sa oled olnud ustav pisku üle, ma panen su palju üle.
Mine oma isanda rõõmupeole!"
Siin on teistmoodi printsiip, sest üks teenis viis talenti,
teine kaks, kuid tunnustussõnad olid mõlemale täpselt samad.
Teisisõnu, Jumal vaatab osakaalu.
Kui said viis, ootab Ta 100%, ehk viite.
Kui said kaks, ootab Ta 100%, milleks on kaks.
Ta teab, milleks oled suuteline.
Ta ei palu sinult enamat, kui teab, et suudad täita.
"Siis astus tema ette ka see, kes oli saanud ühe talendi, ja ütles:
"Isand, ma tean, et sa oled vali mees, sa lõikad sealt,
kuhu sa ei ole külvanud, ja kogud sealt, kuhu sa ei ole puistanud.
Ja ma kartsin, läksin ära ja peitsin sinu talendi maa sisse.
Vaata, siin on sinu oma!"
Tema isand aga vastas talle: "Sa halb ja laisk sulane!"
Tahan välja tuua, et laiskus on kurjus.
Enamik kogudusi
ei aktsepteeriks joodikuid, sest nad ei saa olla osa kogudusest.
Paljud kogudused aga aktsepteerivad laisku inimesi.
Jumala silmis arvan, et laiskus on hullem patt kui joomine.
Näen lihtsalt seda nii, kuidas Jeesus asju mõõdab.
Saage aru, ma ei poolda purjutamist.
See on patt.
Arvan, et Jumala silmis on laiskus hullem patt.
Jeesus ütles: "Sa halb ja laisk sulane."
"Sa teadsid, et ma lõikan sealt, kuhu ma ei ole külvanud,
ja kogun sealt, kuhu ma ei ole puistanud.
Siis sa oleksid pidanud mu raha andma pankurite kätte,
ja tulles ma oleksin saanud oma osa kätte vahekasuga."
Jällegi sama printsiip.
Kui sul pole annet ise raha teha,
investeeri see teenistusse, mis kannab head vilja.
"Võtke nüüd tema käest talent ära ja andke sellele,
kellel on kümme talenti!"
See, kel on, saab juurde.
"Sest igaühele, kellel on, antakse, ja tal on rohkem kui küllalt,
kellel aga ei ole, selle käest võetakse ära seegi, mis tal on.
Ja kõlbmatu sulane heitke välja kaugele pimedusse,
seal on ulgumine ja hammaste kiristamine!"
Seda fraasi kasutatakse Uues Testamendis mitmeid kordi:
ulgumine ja hammaste kiristamine.
Olen uurinud, kus seda kasutatakse.
Jõudsin järeldusele,
et seda kasutatakse ainult inimeste kohta,
kes on olnud õigele asjale väga lähedal,
kel on olnud kõik võimalused sisse pääseda.
Need pole inimesed kaugel eemal, kes ei teadnud midagi Jumalast.
Kuid need, kes on olnud just seal kogu oma elu,
teadsid sellest kõike, kuid ei astunud kunagi sisse.
Seal on ulgumine ja hammaste kiristamine.
Seal on tohutu kibedus, mis ütleb:
"Oleksin võinud seda teha.
Mul oli võimalus, kogu aeg, kuid ei andnud end iialgi sellele.
Nüüd on mind igavesti tõugatud pilkasesse pimedusse."
Kohutav.
Tahan öelda veel midagi.
Inimestele, kes välja jäid, oli antud kõige vähem.
Ühe talendiga inimene.
Olen märganud, et see on ka koguduses nii.
Tavaliselt inimesed,
kel on palju andeid, teevad sellega midagi.
Nad võtavad midagi ette.
Kuid need n-ö ühe talendiga inimesed ütlevad:
"Mul pole palju,
ma ei saa eriti midagi teha, nii et ma ei tee midagi.
Nad jäetakse eemale ning tõugatakse välja.
Võtan tähendamissõnadest mõned printsiibid:
1. Meie teenimistöö selles elus määrab me positsiooni igavikus.
2. Kui sa oma talenti ei kasuta, siis kaotad selle.
3. See, kui saad teha head, kuid ei tee seda, on patt;
Jaakobus 4:17:
"Kes oskab teha head, aga ei tee, sellele on see patt."
Räägime tihti kasusaamise patust,
aga tegematajätmine on samamoodi patt.
Tahan arutada hetkeks Matteuse 5.
Seal on kolme tüüpi inimesi, kelle Jumal täielikult hülgab:
rumalad neitsid, kes ei võtnud õli,
ühe talendiga sulane, kes ei teinud sellega midagi
ja kitsedest rahvad, kes ei aidanud Jeesuse vendi.
Jumal hülgas nad kõik täielikult.
Mõtlesin endamisi: mis oli nende hülgamises ühist?
Mida nad tegid?
Sain lihtsa vastuse: nad ei teinud midagi.
See on kõik, mis pead tegema, et sind hüljataks - ära tee mitte midagi.
Mõtlemapanev asi.
Vaatame kiiresti teisi kohtumõistmisi.
Oleme vaadanud põhiliselt usklike kohtumõistmist,
sest see puudutab tegelikult meid.
Kui oleme usklikud, siis seda peame tõesti teadma.
Usun, et järgmine kohtumõistmine on Iisraeli üle,
erilise rahva, Jumala valitud rahva üle.
Kuigi nad on olnud sajandeid
sõnakuulmatud ja truudusetud, siis ei ole Jumal neid lõplikult hüljanud.
Mis see kirjakoht on?
Issand ei jäta maha oma rahvast Enda suure nime pärast,
vaid Issand on otsustanud teha Iisrael enesele rahvaks.
Mis Issand teeb Iisraeli heaks, pole see, mis Iisrael on ära teeninud,
vaid see on Issanda nime tõttu, et Ta nimi saaks austatud.
Jumal tegeleb Iisraeliga erilisel viisil.
Tahan näidata teile ühte printsiipi õnnistuse ja kohtumõistmise kohta.
Jumal õnnistab juute otse, kuid mittejuute juutide läbi.
Meie, kes oleme mittejuudid, peame seda meeles pidama.
Iga vaimne õnnistus,
mida oleme eales kogenud, oleme saanud tänu juudi rahvale,
sest Jeesus ütles Jh 4:22, et pääste tuleb juutidelt.
Väga lihtne ütlus.
Iga õnnistus, mis oled iial päästega kogenud,
oled saanud tänu ühele rahvale - juudi rahvale.
Jumal ootab, et tunnustaksid seda ja käituksid vastavalt.
Mis puudutab kohtumõistmist,
tegeleb ta mittejuutidega otse ja juutidega mittejuutide läbi.
Kordan veelkord:
Jumal õnnistab juute otse, mittejuute läbi juutide.
Jumal mõistab kohut mittejuutide üle otse,
juutide üle läbi mittejuutide.
Kui lähed tagasi sadu aastaid juutide ajaloos,
on Jumal järjekindlalt kasutanud mittejuutide rahvaid,
et mõista kohut nende sõnakuulmatuse ja truudusetuse üle.
Järgmine on kohtumõistmine juutide üle suures viletsuses.
Vaatame üht kirjakohta, Jeremija 30:3-7:
"Sest vaata, päevad tulevad,
ütleb Issand, mil ma pööran oma Iisraeli ja Juuda rahva vangipõlve,
ütleb Issand, ja ma toon nad tagasi maale,
mille ma andsin nende vanemaile, ja nad pärivad selle."
Ükskõik, mida ükski valitsus või poliitik arvab,
seal öeldakse: nad pärivad selle.
Kõik, kes Piiblit tunnevad, teavad, mis maa see on.
See on vaid üks maa.
Üks mu sõber jutlustaja ütles:
"Kui juutide pöördumine oma maale on Jumalast, siis oleks seal rahu."
Ta ei tundnud Piiblit.
Sest Jumal ütleb nii juutide tagasituleku kohta:
"Ja need on sõnad, mis Issand rääkis Iisraeli ja Juuda kohta,
sest nõnda ütleb Issand: "Me oleme kuulnud hirmukisa;
on kartus, aga mitte rahu. Küsige ometi ja vaadake:
kas meesterahvas sünnitab?
Mispärast ma näen iga meest käed puusas nagu sünnitajal naisel,
ja mispärast on kõik näod muutunud kahvatuks?"
Suurim surve, mis Iisrael on iialgi kogenud, on kohe käes,
pärast seda, kui nad on tagasi tulnud oma maale.
"Häda! Sest see päev on suur, sellesarnast ei ole.
See on Jaakobile ahastuse aeg, aga ta päästetakse sellest."
Pane tähele, mitte ei hoita sellest, vaid selle seest.
Seal mõistab Jumal kohut juudi rahva üle.
Viletsuse lõpus toimub kohtumõistmine nende üle.
Siis mõistab Jumal kohut teiste rahvaste üle, Joel 4:1-2.
Peame kiirustama, Joel 4:1-2:
"Jah, vaata, neil päevil ja sel ajal,
kui ma pööran Juuda ja Jeruusalemma vangipõlve.."
See viitab samale perioodile - juutide pöördumisele omale maale.
Jumal ütleb: "Kogun ma kõik paganad
ja viin nad alla Joosafati orgu; seal käin ma nendega kohut
oma rahva ja oma pärisosa, Iisraeli pärast,
sellepärast et nad on ta pillutanud paganate sekka
ja on jaotanud minu maa."
Jumal ütleb, et kui Ta juutidega lõpetab,
tegeleb Ta mittejuutidega.
Ta tegeleb nendega ühel alusel - kuidas nad on kohelnud Iisraeli.
Tähelepanuväärne, kuid nii see on.
Jumalal on kaks süüdistust:
esiteks, nad on rõhunud juudi rahvast; teiseks, nad on jaotanud nende maa.
Jumal ütleb: "See on minu maa. Andsin selle vaid Iisraelile.
Ühelgi inimlikul juhil ega valitsusel pole mingit õigust seda maad jaotada.
Mis aga praegu sünnib? Just see, mida Jumal keelas.
Maa on osadeks jaotatud ja tõenäoliselt jaotatakse veelgi.
Kui Jumal aga tuleb kohut mõistma,
mõistab Ta kohut rahvaste üle, kes selle maa on jaotanud.
Kahjuks võib nimekirja esiotsa panna Suurbritannia,
sest Suurbritannia oli vastutav mandaadi eest esimeses maailmasõjas.
Ta oli volitatud tagama rahvusliku kodu juudi rahvale,
ja 1922. a eraldas ta Churchilli otsusega 76% sellest maast
Araabia riigile, mis on praegune Jordaania.
Ükski juut ei tohi seal elada.
Ülejäänud 24% jaotas laiali ÜRO.
Kõik peavad aga Jeesusele vastust andma, kui Ta tuleb.
Kui vaatad Matteuse 25 kohtumõistmist rahvaste üle -
lammas-rahvad, keda kutsutakse kuningriiki
ja kits-rahvad, kes aetakse ära kuningriigist
ja saadetakse igavesse karistusse, siis põhiline jaotamise alus on see,
kuidas nad on kohelnud Jeesuse vendi.
Ütlen seda, sest see on nii tähtis.
Iisrael on üks peamisi tegureid tänapäeva maailma poliitikas.
Paljud rahvad rivistuvad valele poolele.
Iisrael ei saa end ise kaitsta,
kuid varem või hiljem, kui aeg käes, sekkub Jumal.
Neljandat kohtumõistmist jõuame vaid korraks mainida -
kohtumõistmine suure valge trooni ees.
See on kirjas Ilmutuse 20.
Siis on maa ja taevas kadunud selle silme eest, kes istub troonil,
ja kõik ülejäänud surnud tõusevad üles ja seisavad Jumala ees
ja nende üle mõistetakse kohut, nii nagu raamatutes kirjas.
Kuid on veel üks raamat, tänu Jumalale - eluraamat.
Kelle nimed on kirjas eluraamatus, lähevad igavikku koos Jumalaga.
Ülejäänud saadetakse igaveseks ära Jumala ligiolust.
Need on neli peamist kohtumõistmist:
1. Kristuse kohtujärg - ainult usklike kohus;
2. Kohtumõistmine Iisraeli üle ja suur viletsus;
3. Kohtumõistmine kõigi teiste rahvaste üle.
Kristuse trooni ees tuhandeaastase rahuriigi algul.
4. Viimne kohtumõistmine
kõigi ülejäänud surnute üle suure valge trooni ees.
Need on Jumala kohtumõistmise põhimõtted,
nii nagu ma neid mõistan.
Peame igaüks endalt küsima:
olen ma valmis seisma Jumala kohtumõistmise ees.
Elan ma sellist elu,
mille pärast ei pea häbi tundma, kui seisan Tema enda ees?
Õed-vennad, palvetame koos selle ülitähtsa sündmuse -
Jumala kohtujärje ees seismise pärast.
Kõikvõimas Jumal, Sinu Sõna on nii selge,
oleme teeninud Su rahvast Su Sõnaga täna ja tahan paluda
iga inimese eest siin, et need sõnad, mis täna rääkisin,
mis võetud otse Piiblist, läheksid sügavale südamesse
ja et paljud vaataksid tõsiselt üle oma elud.
Palun just eriti ühe talendiga inimeste eest.
Issand, ära lase neil peita oma talenti maa sisse.
Aita neil panna see panka,
et nad ei peaks häbi tundma, kui Sa tuled.
Issand Jeesus, oled öelnud korduvalt,
et Sa tuled üsna pea, varsti, oled hoiatanud meid korduvalt,
isegi nendel koosolekutel, et peame olema valmis Su tulekuks.
Palun igaühe eest siin, kaasa arvatud enda eest:
anna meile oma armu, et oleksime valmis Su tagasitulekuks.
Oleksime valmis seisma Jeesuse kohtujärje ees
ja andma vastust asjade eest, mida ihus olles oleme teinud.
Issand, palume seda armu Sinu nimel, Jeesuse nimel, aamen.
Jumal õnnistagu teid!
Kui soovite rohkem infot teenistuse materjalide kohta Inglismaal,
tellige DPM materjalide kataloog telefonil: +44 1462 492100
või külastage teenistuse kodulehte: www.dpmuk.org.
Tõlge: Riina Karik